Oslo, april 2018

Til foreldre/foresatte til 14- åringer i Røa og Sørkedalen menigheter

**Informasjonsmøte for foreldre/foresatte 5 juni**

Med dette brevet vil vi invitere til et informasjonsmøte for foreldre/foresatte til alle som har ungdommer som er født i 2004 eller som går på 8. trinn og som hører til i Røa og Sørkedalen

menigheter. Møtet blir i Røa kirke **tirsdag 5 juni kl. 19.** Her vil vi orientere om konfirmasjon i våre menigheter, og om hvordan vi legger opp konfirmasjonsåret.

**Konfirmasjon: En merkedag i og for livet**

Konfirmasjonstiden er et år som er litt annerledes enn andre år. Det er et år der konfirmanten får mulighet til å bli bedre kjent med Gud, kirka og kanskje også seg selv. Konfirmantåret gir kunnskap, erfaringer og opplevelser som vi håper skal bli en god ballast i livet.

**Konfirmasjon: En forlengelse av dåpen**

Å gå til konfirmasjonsundervisning henger sammen med å være døpt. Foreldre/foresatte som døper barna sine, sier også ja til at barnet skal få opplæring i den kristne tro.

Alle som konfirmeres må være døpt. Konfirmasjonstiden er også et tilbud til de som ikke ble døpt som barn. Hvert år velger flere unge som ikke er døpt å gå til konfirmasjonsundervisning, og i løpet av året bestemmer de seg for om de ønsker å bli døpt og konfirmert.

**Skal ungdommen konfirmeres?**

Dette er et viktig spørsmål for familien denne våren. Ungdommen skal ta et valg. Her er det viktig at de voksne også engasjerer seg. 15 år er den religiøse myndighetsalderen i Norge. Før det, er det foreldre/foresatte som har ansvar for barnas religiøse tilhørighet og opplæring.

**Samarbeid med hjemmet**

Vi ønsker et godt samarbeid med hjemmet og håper foreldre/foresatte er innstilt på å hjelpe til med vakthold på div. arrangement, baking og lignende. Røa og Sørkedalen menigheter ønsker

også å bli kjent med dere som er foreldre/foresatte. Det er mange spennende begivenheter i løpet av året hvor vi er avhengig av foreldre/foresatte for gjennomføringen; bl.a. Operasjon Ved,

Kirkens Nødhjelps innsamlingsaksjon (09.04.2019), konfirmantleir (15-18.02.2019) og musikal (uke 17). Mer konkret informasjon om dette kommer på foreldremøtet i høst.

**Økonomi**

Konfirmanten betaler en egenandel på kr. 2800,- som dekker bl.a. undervisningsmateriell, leir osv. Har dere flere barn som skal konfirmeres samme år, gir vi søskenmoderasjon på kr 1000,- fra og med barn nummer 2.

Vi ønsker ikke at økonomi skal hindre noen i å følge konfirmasjonsundervisning. Dersom dere trenger økonomisk støtte, ta kontakt.

Faktura sendes ut i starten av 2019.

**Konfirmanter med spesielle behov**

Ta kontakt med oss dersom dere har spesielle utfordringer i forhold til for eksempel sykdom, lese-/ skrivevansker, rullestolbrukere, allergier o.l., slik at vi tidligst mulig kan begynne å legge til rette for tilpasset undervisning og behov.

**Leir**

Vi har lagt opp undervisningen vår rundt det å være på leir. Vi drar på leir noen dager i vinterferien. Skulle det være grunner til at man ikke kan delta på selve leiren, så ta kontakt. Vi anbefaler alle å bli med på leir. Det pleier å være en uforglemmelig og fantastisk opplevelse!

Datoene ser ut til å bli 15-18 februar 2019.

**Konfirmasjonsdager**

Sørkedalen kirke: Ingen konfirmasjonsgudstjenester, da det ikke er noen konfirmanter fra Sørkedalen i våre lister så langt.

Røa kirke: Lørdag 25. mai og søndag 26. mai

**Påmelding**

Påmelding til konfirmasjon skjer elektronisk via vår hjemmeside [www.kirken.no/ros](http://www.kirken.no/ros)

Link blir lagt ut mandag 11. juni. Ved behov kan vi sende skjema per post, ta da kontakt per epost.

Husk å ha klart dåpsattest dersom du ikke er døpt i Røa eller Sørkedalen menigheter. Er du ikke døpt, kan du bruke kopi av fødselsattest.

I begynnelsen av september vil de som melder seg til konfirmasjon få tilsendt mer informasjon. Da vil også hver enkelt få tilsendt endelig bekreftelse av konfirmasjonsdato og tidspunkt.

Vel møtt til en fin og meningsfull konfirmasjonstid i Røa og Sørkedalen!

Med vennlig hilsen

Røa og Sørkedalen menigheter

v/ kapellan Maria Paulsen Skjerdingstad og trosopplæringsleder Espen Hjortland Valsø

Dette brevet blir sendt etter lister i medlemsregisteret for Den norske kirke, dvs. medlemmer og barn av medlemmer. Dersom noen feilaktig er oppført i dette registeret, beklager vi. Oppføringer kan endres elektronisk på kirken.no